钦定古今图书集成/理学汇编/字学典/第078卷 > 王氏法书苑 > 《张君宝墨堂记》苏轼
## 钦定古今图书集成/理学汇编/字学典/第078卷 > 王氏法书苑 > 《张君宝墨堂记》苏轼

世人之所共嗜者，美饮食，华衣服、好声色而已。有人
焉，自以为高而笑之，弹琴奕碁，蓄古书法图画，客至
出而夸观之，自以为至矣。则又有笑之者曰：“古之人
所以自表见于后世者，以有言语文章也，是恶足好？”
而豪杰之士又相与笑之，以为士当以功名闻于世，
若乃施之空言，而不见于行事，此不得已者之所为
也。而其所谓功名者，自知效一官，等而上之，至于伊、
吕、稷、契之所营，刘、项、汤、武之所争，极矣。而或者犹不
免乎笑，曰：“是区区者，曾何足言？”而许由辞之以为难，
孔丘知之以为博。由此言之，世之相笑，岂有既乎？士
方志于其所欲得，虽小物有捐躯忘亲而驰之者。故
有好书而不得其法，则拊心呕血，几死而仅存，至于
剖冢斲棺而求之。是岂有声色臭味足以移人？方其
乐之也，虽其口不能自言，而况他人乎？人特以己之
不好，笑人之好，则过矣。毗陵人张君希元，家世好书，
所蓄古今人遗迹至多，尽刻诸石，筑室而藏之，属予
为记。予蜀人也。蜀人谚曰：“学书者纸费，学医者人费。”
此言虽小，可以喻大。“世有好功名者，以其未试之学
而骤出之于政，其费人岂特医者之比乎？今张君以
兼人之能，而位不称其才，优游终岁，无所役其心志，
则以书自娱。然以予观之，君岂久闲者？蓄极而通，必
将大发之于政。君知政之费人也，甚于医，则愿以予
之所言者为鉴。”